Publication: Magyar Közlöny
Issue: MK-2001-55 (Year: 2001, Number: 55)
Era: 1990-2004
Section: 10. § (3)—(6) bekezdéseiben rögzített területeken a módosított és kiegészített 15/1969. (XI. 6.) MÉM számú rendelet — és a vonatkozó külön állat-egészségügyi és növényvédelmi jogszabályok — megtartása mellett lehet, figyelemmel a 11. § (1) bekezdés a) pontjára.”
Paragraph Index: 371

10. § (3) bekezdése utolsó mondatának fennmaradó része, illetve a 10. § (7) bekezdése alkotmányellenességének megállapítására és megsemmisítésére irányuló indítványt elutasította. Az Ör. 21. § (1) bekezdésének utolsó fordulatát az indítványozó azért kifogásolja, mert véleménye szerint az a kitétel, amely szerint a polgármester — előzetes figyelmeztetés után — az állattartást megtilthatja, korlátozhatja, illetve szabálysértési eljárást kezdeményezhet, amennyiben az állattartó a környezet nyugalmát az állattartással zavarja, csak arra szolgál, hogy az önkormányzat a méhtartást bármilyen alaptalan panasz esetén megtiltsa, a panasz jogosságát, megalapozottságát úgysem vizsgálja senki. Ez pedig véleménye szerint ellentétes a MÉM rendelettel, amely szerint a méhészkedés — arra alkalmas területen — bárki által szabadon gyakorolható. Nem megalapozott az indítványozónak ez az érvelése sem, hiszen a MÉM rendelet maga is úgy fogalmaz, hogy a méhészkedés a vonatkozó jogszabályok megtartásával gyakorolható szabadon. A méhészkedés gyakorlásának szabadsága nem értelmezhető úgy, hogy az a környezet nyugalmának zavarása esetén is korlátozhatatlan lenne. Sőt éppen az ilyen értelmezés állna ellentétben a környezetben élők törvényben biztosított jogaival. Annak kiküszöbölésére pedig, hogy e rendelkezésre hivatkozva esetleg megalapozatlan egyedi döntések születhessenek, rendelkezésre áll a döntés elleni jogorvoslatok intézménye. Maga a kifogásolt rendelkezés azonban nem áll ellentétben a MÉM rendelettel, így nem ellentétes az Alkotmány 44/A. § (2) bekezdésével sem. Ennek megfelelően az Alkotmánybíróság az Ör. 21. § (1) bekezdés utolsó fordulata alkotmányellenességének megállapítására és megsemmisítésére irányuló indítványt is elutasította.

Source: https://magyarkozlony.hu/hivatalos-lapok/ad442610ce88c18f45d030e65412204da1dd3fa4/dokumentumok/0a4aa4064b1f3fc0c102e8d22e250cfef2b584bd/letoltes